Jürgen Ligi

Rahandusminister

Rahandusministeerium

info@rahandusministeerium.ee 10.06.2025 nr 3-1/13

**Ettepanek maksukorralduse seaduse ja**

**teiste seaduste muutmise eelnõu täiendamiseks**

Lugupeetav rahandusminister Jürgen Ligi

Rahandusministeeriumis on ettevalmistamisel maksukorralduse seaduse (edaspidi MKS) ja teiste seaduste muutmise eelnõu, millega muuhulgas parandatakse Maksu- ja Tolliameti võimekust täita oma ülesandeid eesmärgipäraselt ja efektiivselt, vähendatakse MKS-i kohaldamisega kaasnevat ebavajalikku haldus- ja töökoormust.

Teeme Teile ettepaneku täiendada eelnõu MKS § 113 lg 3 muutmisega nii, et maksuhaldur saaks tunnistada maksuvõla tasumise ajatamise otsuse kehtetuks vaid juhul, kui maksuvõlg arvatakse kas saneerimis- või võlgade ümberkujundamise kavasse. Olukorras, kus Maksu- ja Tolliameti nõuet saneerimiskavaga või ümberkujundamise kavaga ei hõlmata, ei peaks isiku ja Maksu- ja Tolliameti vahel kehtivat ajatamisotsust (automaatselt) kehtetuks tunnistatama. Praktikas kahjustab taoline Maksu- ja Tolliameti tegevus (automaatne ajatamisotsuse kehtetuks tunnistamine) oluliselt ettevõtja ja füüsilise isiku võimalusi kohustuste ümberkujundamiseks. Ehk ühelt poolt pakub riik võimalusi ajutistes makseraskustes oleva isiku päästmiseks ning teiselt võtab selle võimaluse üldse, kuna ajatamisotsuse kehtetuks tunnistamine põhjusel, et algatatud saneerimis- või võlgade ümberkujundamise menetlus, saabub isiku jaoks ka tagajärjena maksuvõla kuvamine avalikkusele. See aga toob kaasa omakorda negatiivse mõju ja tagajärje nt olukorras, kus ettevõtja on võitnud ja täitmas riigihankes lepingut, mille kestel muutub maksuvõlg ajatatud staatusest aktiivseks, siis ei ole ettevõtjal võimalik juba sõlmitud lepinguid kohaselt täita või uute tööde tarbeks uusi lepinguid tellijaga sõlmida (RHS § 95 lg 1 p 4, lg 4 ülamärkega 1 ja 6; § 103 lg 6 ülamärkega § 122 lg 7 ülamärkega 1), sest tellija annab ettevõtjale vähemalt kolm tööpäeva maksuvõla tasumiseks või ajatamiseks, mis aga ei ühti saneerimismenetluse või võlgade ümberkujundamise menetluse tähtaegade ega põhimõtetega.

Saneerimismenetluse algatamise tagajärjed on sätestatud saneerimisseaduse (edaspidi SanS) §-s 11. SanS § 6 lg 1 kohaselt on kokkulepe, mille kohaselt võib võlausaldaja saneerimisavalduse esitamise, saneerimismenetluse algatamise, saneerimiskava kinnitamise, SanS §-s 11 nimetatud meetmete peatamise taotluse esitamise või selliste meetmete peatamise tõttu lepingu täitmisest keelduda, lepingu täitmist kiirendada, lepingu lõpetada või muul viisil ettevõtjat kahjustavalt lepingut muuta, on tühine. Sama põhimõte kehtib ka füüsilise isiku maksejõuetusenetluses FIMS §-s 16. Kummaski seaduses ja õigusnormis ei ole ette nähtud sarnast tagajärge, nagu on sätestatud kehtivas MKS § 113 lg-s 3. Veelgi enam, nii SanS § 6 lg 1 kui FIMS § 16 lg 2 sätestavad otsesõnu, et taolised kokkulepped, mille kohaselt võib võlausaldaja saneerimise või võlgade ümberkujundamise menetluse tõttu lepingu lõpetada, tühised. Seega on MKS § 113 lg 3 põhimõtteliselt vastuolus SanS § 6 lg-s 1 ja FIMS § 16 lg-s 2 sätestatud mõttega.

Lugupidamisega

/allkirjastatud digitaalselt/

Maarja Roht

Koja kutsekogu juhatuse esimees

Jaan Lõõnik, jaan.loonik@kpkoda.ee, 6464619